Γιάννης Μπέζος

Ο Γιάννης Μπέζος (Αθήνα, 10 Σεπτεμβρίου 1956Γιάννης Μπέζος - Ελληνική Δισκογραφία) είναι Έλληνας  ηθοποιός και σκηνοθέτης. Έχει συμμετάσχει σε σειρά παραστάσεων στην τηλεόραση και το θέατρο, κυρίως ως κωμικός. Έχει, επιπλέον, πραγματοποιήσει και εννέα κινηματογραφικές εμφανίσεις. Θεωρείται ένας από τους πιο δημοφιλείς Έλληνες ηθοποιούς.

 Βιογραφία 
Γεννήθηκε στην Αθήνα και μεγάλωσε στην περιοχή του Φιλοπάππου. Η καταγωγή του είναι από το Κεραστάρι Αρκαδίας. Φοίτησε στο Πρώτο Γυμνάσιο Αθηνών. Σπούδασε θέατρο στο θεατρικό εργαστήρι του Δημήτρη Κωνσταντινίδη. Αποφοίτησε το 1978. Μετά το πέρας της 28μηνης στρατιωτικής του θητείας ως Δ.Ε.Α (Έφεδρος Ανθυπολοχαγός) Πυροβολικού, ασχολείται επαγγελματικά με το θέατρο.

Εκείνος που τον ανακάλυψε πρώτος ήταν ο Θύμιος Καρακατσάνης, όταν ξεχώρισε το ταλέντο του κατά τη διάρκεια μιας θεατρικής παράστασης στο θέατρο "Σμαρούλα". Αρχικά, στο θέατρο συνεργάστηκε με την Αλίκη Βουγιουκλάκη. Το όνομά του, ωστόσο, απέκτησε τη σημερινή του αίγλη χάρη σε μια σειρά από σημαντικές τηλεοπτικές επιτυχίες: «Οι Απαράδεκτοι» (1991-1992, 1992-1993), «Της Ελλάδος τα παιδιά» (1993-1995), «Εκείνες κι εγώ» (1996-1998), «Bίος Ανθόσπαρτος» (1998-1999), «Αριστοτέλης ο άριστος» (1999-2000), «Άκρως οικογενειακόν» (2001-2003), «Ευτυχισμένοι μαζί» (2007-2009), «Ο γάμος της κόρης μου» (2010) και η «Κλινική Περίπτωση» (2011). Σε πολλές από τις τηλεοπτικές σειρές στις οποίες πρωταγωνίστησε και πρωταγωνιστεί έχει συνεργαστεί με τον σκηνοθέτη Ανδρέα Μορφονιό, με τον οποίο είναι και στενοί φίλοι, ενώ κάποιες από αυτές τις έχει σκηνοθετήσει ο ίδιος.

Επίσης, έχει πρωταγωνιστήσει σε διάφορες θεατρικές παραστάσεις τη δεκαετία του 1980, καθώς και μεγάλες επιτυχίες αρχαίων παραστάσεων, όπως οι «Βάτραχοι» και η «Λυσιστράτη». Τον Μάρτιο του 2009 έκανε πρεμιέρα στο θέατρο "Παλλάς" η θεατρική υπερπαραγωγή «Το κλουβί με τις τρελές», ένα διάσημο γαλλικό μιούζικαλ του Ζαν Πουαρέ, σε σκηνοθεσία Γιάννη Μπέζου και Σταμάτη Φασουλή.

Ο Μπέζος διακρίνεται επίσης και για τη φωνητική του ικανότητα, την οποία συχνά επιδεικνύει υποδυόμενος τους ρόλους του. Ως αποτέλεσμα πραγματοποίησε μουσικές παραστάσεις, περιοδικές συνεργασίες και δισκογραφικές συμμετοχές (σε δίσκους του Γιώργου Χατζηνάσιου, του Νότη Μαυρουδή και του Θάνου Μικρούτσικου).

Έχει δανείσει τη φωνή του στον Μάννι, στις 5 ταινίες Η Εποχή των Παγετώνων.

Το 2026 πρωταγωνιστεί στην νέα κωμική σειρά του ΑΝΤ1 «Σούπερ Ήρωες».

 Προσωπική ζωή 
Είναι παντρεμένος από το 1987 με την ηθοποιό Ναταλία Τσαλίκη, με την οποία είναι μαζί από το 1984. Έχουν αποκτήσει μία κόρη, την επίσης ηθοποιό Ηρώ Μπέζου (γενν. 1988).

Έχει εκφράσει πολλές φορές δημοσίως τις πολιτικές του θέσεις. Πιο συγκεκριμένα, στις διπλές εκλογές του 2012 ήταν υποψήφιος βουλευτής Επικρατείας με τη Δημοκρατική Αριστερά σε μη εκλόγιμη θέση. Επιπλέον, τον Οκτώβριο του 2013 ήταν ένας από τους υπογράφοντες υπέρ της Πρωτοβουλίας για τη Δημοκρατική Προοδευτική Παράταξη ή αλλιώς Πρωτοβουλίας των 58.58 προσωπικότητες με μανιφέστο ζητούν νέα Κεντροαριστερά και νέο αρχηγό 

Είναι επίσης υποστηρικτής και φίλαθλος του Ολυμπιακού.  

 Παραπομπές 

 Εξωτερικοί σύνδεσμοι 
 Γιάννης Μπέζος, βιογραφικό και προσωπικές αρθρογραφίες του ηθοποιού στον ιστότοπο Aixmi.gr

Κατηγορία:Έλληνες σκηνοθέτες
Κατηγορία:Έλληνες σκηνοθέτες θεάτρου
Κατηγορία:Έλληνες κωμικοί
Κατηγορία:Έλληνες πολιτευτές
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί θεάτρου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί φωνής
Κατηγορία:Έλληνες τραγουδιστές